Oldenburgio

La regiono **Oldenburgio** (altgermane *Oldenburger Land*) estas historia landoparto de la federacia lando Malsupra Saksio de Germanio. Ĝi difiniĝas laŭ la limoj de la eksa **Grandduklando Oldenburg** kaj posta **Libera ŝtato Oldenburg**, kiu ekzistis en la Germana Regno ĝis la jaro 1947. La riveroj Hunte kaj Hase  trafluas la grandparte tre ebenan kaj agrikulture intense kultivitan pejzaĝon.

## De nordo al sudo 
En la pleja nordo la regionon limigas la bordo de la Norda Maro (platgermane tiu marbordo nomatas "Waterkant", prononco pli-malpli "**Vo**dakant"), kun Wangerooge - la plej orienta el la orientfrisaj insuloj, kun la havenurbo Wilhelmshaven kaj la margolfo *Jadebusen* (prononco "**Ja**debuzn"). Iom pli sude, en la historia urbo Jever, kreiĝas konata freŝa kaj ne-dolĉa biero, ankoraŭ iom pli sude, la regioneto Ammerland ĉirkaŭ urbo Westerstede konatas pro kreado de ĉiuspecaj kolbasoj, kaj sudoriente de la historia regiona ĉefurbo Oldenburg, ĉirkaŭ la urbo Wildeshausen viziteblas aparte imponaj monolitaj tomboj el la ŝtonepoko. Plej sude troviĝas la dua plej granda lago de Malsupra Saksio - la Dümmer, kaj la montareto Dammer Berge, kiu imponas kompare al la tute malmonta resto de la regiono, sed kies plej alta punkto, la *Mordkuhlenberg*, tamen ne pli altas ol 147 metrojn.

## Lingvo kaj kutimoj 
En la historia regiono, en kiu kiel ĉie en Germanio la oficiala lingvo hodiaŭ estas la altgermana, ĝis nun relative multaj homoj flegas la platgermanan lingvon, kiu dum la mezepoko estis parolata ĉie inter Nederlando okcidente kaj Litovio oriente, plus en multaj hansaj havenurboj ekster tiu kerna lingvozono... Krome en la plej okcidenta parto de Oldenburgio, la marĉa *Saterlando*, parolatas lingvistike interesa dialekto de la frisa lingvo - la "saterfrisa". Multaj tradiciaj kutimoj kaj festoj de norda Germanio aparte intense flegiĝas en Oldenburgio - ekzemple la "pafistaj festoj" aŭ festenoj de brasikaĵo kaj specialaj kolbasoj, la regiona plado "Kohl un' Pinkel". Regione tipaj sportaj disciplinoj kaj en Oldenburgio kaj la najbara Orientfrislando estas
*Klootschießen* kaj *Boßeln*.

La centro kaj nordo de Oldenburgio estas tradicie protestanta, kiel la tuta nordo de Germanio. La du sudaj distriktoj, *Vechta* kaj *Cloppenburg*, tamen estas katolika eksklavo kun komuna historio, kiun parte influis Oldenburgio, parte la katolika episkopa ŝtato ĉirkaŭ la urbo Münster.

eta|220px|maldekstra|Oldenburgio 1866–1937

### La plej grandaj urboj de la centra parto de Oldenburgio (ĉe la Norda Maro) 
* Oldenburg (ĉ. 166 000 loĝantoj)
* Wilhelmshaven (ĉ. 85 000 loĝantoj)
* Delmenhorst (ĉ. 79 000 loĝantoj)

### Pliaj urboj kaj komunumoj en alfabeta sinsekvo 
eta|170px|maldekstra|Eksklavoj Lübeck kaj Birkenfeld (ekde 1937 al Prusio)

## La orienta landoparto proksime de Lubeko (ĉe la Balta Maro) 
* Ahrensbök
* Bosau
* urbo Eutin
* Scharbeutz-Gleschendorf
* Malente
* urbo Bad Schwartau
* Süsel
* Stockelsdorf
* Ratekau

## La suda landoparto proksime de Birkenfeld 
* Herrstein kun ĉirkaŭaĵo norde,
* Idar-Oberstein kun ĉirkaŭaĵo oriente,
* Birkenfeld kun ĉirkaŭaĵo
* kaj Nohfelden en nuna Sarlando sude.
eta|320px|centra|panoramo de Herrstein


Kategorio:Regionoj en Malsupra Saksio
Kategorio:Historio de Malsupra Saksio
Kategorio:Regionoj en Eŭropo
Kategorio:Historiaj germanaj teritorioj
Kategorio:Administraj unuoj malfonditaj en 1946